b'\n_START_ARTICLE_\nAnton Zorn\n_START_SECTION_\n\xc5\xbdivljenje in delo\n_START_PARAGRAPH_\nAnton Zorn je maturiral v Ljubljani leta 1953, nato pa 1959 diplomiral iz zgodovine na oddelku za zgodovino ljubljanske Filozofske fakultete. Po diplomi je bil kraj\xc5\xa1i \xc4\x8das kustos muzeja v \xc5\xa0kofji Loki, kjer je urejal gradivo o  NOB. \xc5\xbde septembra 1960 se je zaposlil na In\xc5\xa1titutu za narodnostna vpra\xc5\xa1anja v Ljubljani, kjer je delal do smrti. Leta 1968 je uspe\xc5\xa1no zagovarjal doktorat z disertacijo Politi\xc4\x8dna orientacija koro\xc5\xa1kih Slovencev in boj za mejo 1945-1949. Do leta 1970 je na In\xc5\xa1titutu tudi vodil oddelek za narodnostna vpra\xc5\xa1anja ob severni meji. Junija 1972 je dobil naziv znanstvenega sodelavca Filozofske fakultete, leta 1975 pa naziv vi\xc5\xa1jega znanstvenega sodelavca za zgodovino. _NEWLINE_Zorn se je v raziskovalnem delu posve\xc4\x8dal raziskovanju Slovencev od druge polovice 19. stoletja do najnovej\xc5\xa1ega \xc4\x8dasa na Koro\xc5\xa1kem ter tudi na \xc5\xa0tajerskem, v Prekmurju, Porabju in na Primorskem. Lotil se je etni\xc4\x8dnih vpra\xc5\xa1anj na Ko\xc4\x8devskem (Ko\xc4\x8devarji), pisal je o raz\xc5\xa1irjenosti in strukturi nem\xc5\xa1kih trgovskih in industrijskih obratov na Slovenskem pred 2. svetovno vojno. Je soator ve\xc4\x8d preglednih del, kot urednik in pisec ve\xc4\x8d razprav je sodeloval pri zbornikih, urejal je Vestnik koro\xc5\xa1kih partizanov (1974-1981) in vanj tudi pisal. Njegova bibliografija obsega okoli 400 enot.'